DIRETTIVA TAL-KUMMISSJONI 2005/27/KE
tad-29 ta' Marzu 2005
li temenda, bl-iskop ta’ l-adattazjoni tagħha għall-progress tekniku, d-Direttiva 2003/97/KE tal-Parlament Ewropew u tal-Kunsill fuq l-approssimazzjoni tal-liġijiet ta’ l-Istati Membri dwar l-approvazzjoni tat-tip ta’ mezzi għall-vista indiretta u ta’ vetturi mgħammra b’dawn il-mezzi
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/156/KEE tas-6 ta’ Frar 1970 fuq l-approssimazzjoni tal-liġijiet ta’ l-Istati Membri dwar l-approvazzjoni tat-tip ta’ vetturi bil-mutur u l-karrijiet tagħhom (1) u b’mod partikolari l-Artikolu 13 (2) tagħha,
Wara li kkunsidrat id-Direttiva 2003/97/KE tal-Parlament Ewropew u tal-Kunsill tal-10 ta’ Novembru 2003 fuq l-approssimazzjoni tal-liġijiet ta’ l-Istati Membri dwar l-approvazzjoni tat-tip ta’ mezzi għall-vista indiretta u ta’ vetturi mgħammra b’dawn il-mezzi, li temenda d-Direttiva 70/156/KEE u tħassar id-Direttiva 71/127/KEE (2) u b’mod partikolari l-Artikolu 2 tagħha,
Billi:
(1)
Id-Direttiva 2003/97/KE hija waħda mid-Direttivi separati fil-kuntest tal-proċedura tal-Komunità dwar l-approvazzjoni tat-tiptaħt id-Direttiva 70/156/KEE. Id-dispożizzjonijiet tad-Direttiva 70/156/KEE dwar is-sistemi, komponenti u unitajiet tekniċi separati għall-vetturi għandha għalhekk tapplika għad-Direttiva 2003/97/KE.
(2)
Biex jiġi mnaqqas l-angolu mgħotti (blind spot) tal-Vetturi N2 ta’ massa li ma teċċedix is-7,5 tunnellata, huwa neċessarju li jiġu mmodifikati ċerti kondizzjonijiet meħtieġa fid-Direttiva 2003/97/KE.
(3)
Sa mill-2003, avvanza konsiderevolment il-progress tekniku f’dak li għandu x’jaqsam mal-mirja li juru n-naħa ta’ wara. Issa huwa possibbli li jiġu nstallati mirja li juru n-naħa ta’ wara b’angolu wiesa’ fuq ċerti vetturi N2 ta’ massa li ma taqbiż il-7,5 tunnellata. Huwa għalhekk xieraq li tiġi emendata d-Direttiva 2003/97/KE billi tiġi estiża l-obbligazzjoni biex jitwaħħlu mirja b’angolu wiesa’ tal-klassi IV fuq [dawk] il-vetturi tal-kategorija N2 li għandhom kabina simili għal dawk ta’ vetturi N3. Il-kriterju xieraq biex wieħed jiddistingwi ż-żewġ tipi ta’ vetturi N2 għandu jkun jekk mera għall-qrib ta’ klassi V tkunx tista’ titwaħħal.
(4)
Vetturi li għandhom seats li għandom dahar bl-angolu fiss ma jkunux f’pożizzjoni li jissodisfaw il-kondizzjonijiet meħtieġa fissi. Għalhekk fattur ta’ korrezzjoni għandu jiġi ntrodott għal dawn il-vetturi.
(5)
Huwa wkoll xieraq li jiġu emendati d-dispożizzjonijiet amministrattivi għall-approvazzjoni tat-tip billi jiġu introdotti n-numri li jiddistingwu l-Istati Membri li daħlu fil-Komunità fl-1 ta’ Mejju 2004.
(6)
Il-miżuri pprovduti f’din id-Direttiva huma skond l-opinjoni tal-Kumitat għall-Adattament tal-Progress Tekniku imwaqqaf skond l-Artikolu 13(1) tad-Direttiva 70/156/KEE,
ADOTTAT DIN ID-DIRETTIVA:
Artikolu 1
L-Annessi I u III tad-Direttiva 2003/97/KE huma emendati skond l-Anness ta’ din id-Direttiva.
Artikolu 2
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi li huma bżonnjużi biex wieħed jikkonformaw ma’ din id-Direttiva l-aktar tard sa [sitt xhur wara li tidħol fis-seħħ]. Għandhom minnufih jikkomunikaw lill-Kummissjoni it-test ta’ dawn id-dispożizzjonijiet u tabella ta’ korrelazzjoni bejn dawn id-dispożizzjonijiet u din id-Direttiva.
Meta l-Istati Membri jadottaw dawn id-dispożizzjonijiet, dawn għandhom ikollhom referenza għal din id-Direttiva jew ikunu akkumpanjati b’referenza bħal din meta jiġu ppubblikati uffiċjalment. L-Istati Membri għandhom jiddeterminaw kif għandha tiġi magħmula referenza bħal din.
2. L-Istati Membri għandhom jikkomunikaw lill-Kummissjoni id-dispożizzjonijiet prinċipali tal-liġi nazzjonali li huma jkunu adottaw fil-qasam kopert b’din id-direttiva.
Artikolu 3
Din id-Direttiva għandha tidħol fis-seħħ fl-għoxrin ġurnata wara li tiġi ppubblikata fil-Ġurnal Uffiċjali ta’ l-Unjoni Ewropea.
Artikolu 4
Din id-Direttiva hija ndirizzata lill-Istati Membri.
Magħmula fi Brussell, nhar id-29 ta' Marzu 2005.